钦定古今图书集成/明伦汇编/氏族典/第054卷 > 《廖用贤尚友录》 > 归旸
## 钦定古今图书集成/明伦汇编/氏族典/第054卷 > 《廖用贤尚友录》 > 归旸

按《元史归旸传》：“旸字彦温，汴梁人。将生，其母杨氏梦
朝日出东山上，有轻云来掩之，故名旸。学无师傅，而
精敏过人。登至顺元年进士第，授同知颍州事，转大
都路儒学提举，未上。至元五年，杞县人范孟谋不轨，
使旸北守黄河口，旸力拒不从，贼怒，系于狱。同里有
吴炳者，尝以翰林待制征不起，贼呼炳司卯酉历，炳”
不敢辞，时人为之语曰：“归旸出角，吴炳无光。”旸自此
名誉赫然。明年，转国子博士，拜监察御史。及入谢，台
臣奏曰：“此即河南抗贼者也。”帝曰：“好事，卿宜数为之。”
赐以上尊。已而辞官养亲。至正五年，除佥河南廉访
司事。六年，转淮东，改宣文阁监书博士，兼经筵译文
官。七年，迁右司都事。八年，升左司员外郎，迁参议枢
密院事，升枢密院判官。九年，转河西廉访使，未上，改
礼部尚书。会开端本堂，皇太子就学，召旸为赞善。未
几，迁翰林直学士，同修国史，俄以疾辞。十年，迁四川
行省参知政事。十二年，除刑部尚书。十五年，再除刑
部尚书。凡三迁，皆以疾辞。十七年，授集贤学士，兼国
子祭酒，不起。以集贤学士、资德大夫致仕，卒。